Деловник за работа на Општински совет за социјална заштита на општина Битола


Предлог - Деловник за работа на Општински совет за социјална заштита на општина Битола
Врз основа одлуката за основање на Општински совет за социјална заштита бр.09-130/3 од 30.09.2019  на Општина Битола, Општинскиот совет за социјална заштита на општина Битола на седницата одржана на 26.11.2019 година, усвои 

ДЕЛОВНИК
за работа на Општински совет за социјална заштита на општина Битола

I. ОПШТИ ОДРЕДБИ

Член 1
	Со овој Деловник за работа се уредува начинот на работа и на одлучување на Општински совет за социјална заштита на општина Битола (во понатамошниот текст: ОССЗ), како и други прашања од значење за работата на ОССЗ. 

Член 2
	Деловникот за работа на ОССЗ е задолжителен за сите негови членови како и за сите други учесници во работата на ОССЗ.

II. ЧЛЕНСТВО

Член 3
ОССЗ има вкупно 24 членови. Во работата на ОССЗ учествуваат  и  претставници од општинска администрација, претставници на Советот на Општина Битола, претставник од сектор за внатрешни работи, претставник од Основно Јавно обвинителство, претставник од Клиничка болница, претставник од Центарот за вработување, претставник од ЈЗУ ,,Здраствен дом’, претставници од Центар за социјални работи, претставник од Општинска Организација Црвен Крст Битола, претставник од Бирото за развој на образованието, претставници на Здруженија на граѓани, претставници за Урбани заедници и претставници од верски заедници.
По потреба во работата на ОССЗ се вклучуваат и други заинтересирани институции и организации. 
Секој од членовите на ОССЗ и претставниците кои  учествуваат во работата на ОССЗ, треба да именуваат свој заменик. 

Член 4
Доколку претставникот - член на ОССЗ, не дојде на седница најмалку три пати едно подруго без за тоа да има оправдана причина, неговото членство во ОССЗ престанува и се бара именување на друг претставник.

III. ОРГАНИ 

Член 5
ОССЗ има претседавач, заменик претседавач и секретар. 


Претседавач и заменик претседавач

Член 6
Претседавачот, заменикот претседавачот и секретарот се избираат со консензус.
Изборот се врши со јавно гласање. 
Мандатот на претседавачот и заменик претседавачот изнесува 4 години.         
Претседавачот, заменик претседавачот и секретарот се разрешуваат со консензус.

Член 7
Претседавачот ги има следните функции:
· го претставува и застапува ОССЗ и ја популаризира неговата работа;
· подготвува и поднесува годишен план за работа на ОССЗ;
· ја спроведува политиката, заклучоците и одлуките донесени од ОССЗ; 
· свикува и води седници на ОССЗ; 
· предлага формирање на работни тела и именува координатори на истите; 
· подготвува и поднесува годишен извештај за работата на ОССЗ пред Советот на општина Битола и пред ОССЗ;
· се грижи за одржливиот развој на ОССЗ, и
· врши и други работи утврдени со овој Деловник или со одлука на ОССЗ.

Секретар

Член 8
ОССЗ има секретар кој се избира со консензуз. Мандатот на секретарот на ОССЗ изнесува 4 години. 

Член 9
Секретарот на ОССЗ ги има следниве функции:
· учествува во подготовката, комуникацијата, организирањето и одржувањето на седниците на ОССЗ;
· врши административни работи за функционирање на ОССЗ и се грижи за неговата архива;
· учествува во подготовката на годишниот извештај за работата на ОССЗ; 
· поднесува извештаj еднаш на три месеци за прогресот и работата на ОССЗ до сите членови на ОССЗ;
· дава сугестии и натамошни информации за теми за кои е потребно постигнување на консензус во однос на решенијата и активностите;
· се грижи за одржливиот развој на ОССЗ, 
· ги следи сите настаните кои се поврзани со остварувањето на заедничките цели на социјалните партнери и за тоа го известува претседавачот на советот,  и
· врши и други работи утврдени со овој Деловник или со одлука на ОССЗ.

IV. НАЧИН НА РАБОТА 

Подготовка и свикување на седниците

Член 10

	ОССЗ работи на седници. 
На седниците ОССЗ зазема став, дава мислење, покренува иницијативи и со препораки предлага решенија и одлучува за прашања од својата надлежност. 

Член 11
Седниците на ОССЗ ги свикува и води претседавачот, а во случај на негова спреченост заменик претседавачот.
	Седници на ОССЗ се одржуваат по потреба, а најмалку еднаш квартално.

Член 12 
Иницијатива за свикување на седница на ОССЗ може да покрене секој негов член или нивните заменици.
	Иницијативата за свикување на седница на ОССЗ се покренува со барање за свикување на седница и образложение во писмена форма доставено до претседавачот електронски или во печатена форма.
Претседавачот е должен да свика седница на ОССЗ во рок што ќе го побараат подносителите на иницијативата или најдоцна 10 дена од поднесувањето на барањето со образложение за итноста на предложениот материјал.

Член 13
	Седниците на ОССЗ се свикуваат со покана и предлог дневен ред, предлог записникот од претходната седница и работен материјал најмалку 5 дена пред одржувањето на седницата. 
Поканата, предлог дневниот ред и работните материјали до членовите се доставуваат во пишана форма по пошта или електронска пошта.
	Во исклучителни случаи седницата може да се свика во покус рок од предвидениот и усно без доставување на покана односно работен материјал.
Работните материјали ги изготвува предлагачот на точката на дневниот ред или друга надлежна институција.
Предлагачот на точката на дневниот ред може да побара помош од секретарот во подготвувањето на работните материјали.

Член 14
Дневниот ред за седницата го предлага претседавачот, а го усвојува ОССЗ на самата седница. 
Подготовки за свикување на седниците на ОССЗ и утврдување на конечниот предлог на дневниот ред ги врши претседавачот во соработка со секретарот во претходна консултација со претставниците  на социјалните партнери.
Секој член може да предложи измени и дополнувања на дневниот ред со образложение.
Дневниот ред се усвојува ако за него се изјасниле мнозинството од присутните членови на ОССЗ.

Одржување на седниците

Член 15
Седницата ја отвара и со неа раководи претседавачот на ОССЗ, а во случај на негова спреченост заменик претседавачот. 

Член 16
Седница на ОССЗ се одржува доколку на истата присуствуваат најмалку 13 членови, со тоа што мора да биде застапенa секоја институција. 
Член 17
На седници на ОССЗ можат да присуствуваат и да учествуваат во работата на ОССЗ и членови на комисиите на ОССЗ, стручни лица и претставници на други институции и организации од областа за која се расправа.

Член 18
	Седницата започнува со усвојување на записникот од претходната седница и усвојување на дневниот ред. 

Член 19
	Расправите, дискусиите и одлучувањето на седниците се врши по точките од дневниот ред. 
Претседавачот отвара претрес по секоја точка од дневниот ред. 
Претседавачот во текот на водењето на седницата предлага ставови, мислења, иницијативи, препораки и заклучоци, дава и одзема збор и го одржува редот на седниците.

Член 20
	Времетраењето на расправите и дискусиите е ограничено на 5 мин.
Дискусијата на учесникот може да биде прекината од претседавачот доколку отстапува од дневниот ред.
	Редоследот на учесниците во дискусијата е согласно пријавувањето.

Член 21
Закажаната седница на ОССЗ може од оправдани причини да биде откажана или прекината. 
За откажување на одржувањето на седницата претседавачот ги известува членовите и воедно ги известува за променетиот датум и време на одржување на откажаната седница. 
Прекин на седницата може да настане и поради грубо кршење на редот на седницата за што одлучува ОССЗ.

Член 22
	ОССЗ може да побара мислење, ставови и препораки по одредени значајни прашања од своите работни тела и комисии пред нивното конечно усвојување.

Член 23
По правило ОССЗ своите мислења, препораки, предлози и документи ги усвојува со консензус од присутните, или со гласање доколку претседателот, односно членовите на ОССЗ претходно тоа го побарале. 

Член 24
	Своите мислења, препораки, заклучоци и предлози ОССЗ ги доставува до Советот на општина Битола, до други релеванти институции, организации, здруженија и правни лица, како и до средствата за јавно информирање, за што одлучува ОССЗ.
Членовите кои го претставуваат Советот на општина Битола, треба да доставуваат до ОССЗ, пред оддржување на следната седница на Советот на општина Битола, инфомација за точките од Дневниот ред на седницата, доколку има точки кои се од интерес и поврзани со делокругот на работата на ОССЗ и обратно  со цел ОССЗ да може да дискутира за нив и навреме да даде свое мислење до Советот на општина Битола. 
Секретарот на ОССЗ, вработен во општинската администрација, треба да доставува до ОССЗ, пред оддржување на следната седница на Советот на општина Битола, инфомација за точките од Дневниот ред на седницата, доколку има точки кои се од интерес и поврзани со делокругот на работата на ОССЗ, со цел ОССЗ да може да дискутира за нив и навреме да даде свое мислење до Советот на општина Битола.

Член 25
	За секоја одржана седница на ОССЗ се води записник. Записникот го води и изготвува секретарот на ОССЗ и тој треба да содржи:
· број на седница
· датум, место, и време на одржувањето на седницата
· имиња на присутни и отсутни членови на ОССЗ
· дневен ред на седница
· кратка содржина на секоја дискусија 
· усвоени ставови, мислења, заклучоци и документи. 
Секој член на ОССЗ може да побара во записникот да биде внесено неговото мислење.
Записникот го потпишува претседавачот на ОССЗ, а се усвојува на првата наредна седница.
Записниците од седниците на ОССЗ ги чува и за нив е одговорен секретарот на ОССЗ.

Член 26
Заради разгледување на ставовите по одделни прашања од својот делокруг ОССЗ формира постојани и повремени работни тела. 
Со работата на секое работно тело раководи координатор, кој го именува претседавачот.
Во секое работно тело учествува по еден претставник од потписниците на Спогодбата а во зависност од темата која ја покрива телото и членовите кои партиципираат во работата на ОССЗ.
Во работата на овие тела покрај членовите на ОССЗ можат да учествуваат и други стручни надворешни членови, односно поединци, претставници на организации или институции кои се непосредно заинтересирани за или ангажирани во областа на која се однесува целта поради која е формирано работното тело, заради консултации или искажување на мислења и информации од интерес за работата на групата.
Седници на работното тело може да се свикаат и на барање на претседавачот на ОССЗ. 

Член  27
	Заради успешно остварување на работите од својот делокруг ОССЗ формира комисии. 
Членовите на комисиите ги именува Советот на ОССЗ.
Членови на комисиите можат да бидат членови на ОССЗ или надворешни членови.
Комисиите од своите редови избираат претседател и можат да донесат свој Деловник за работа, во согласност со Советот на ОССЗ.
Со состаноците на комисиите на ОССЗ раководи претседателот на Комисијата.
Улогата на комисиите е стручно и одговорно да ги разгледаат материјалите кои им се доставени од Советот и во рок кој им е даден до секретарот да достават свои образложени мислења.  
	
Член 28
	ОССЗ редовно ја информира јавноста за своето работење преку средствата за јавно информирање како и преку други соодветни облици на јавно информирање.

VI. ИНТЕРАКЦИЈА СО ДРУГИ ОРГАНИЗАЦИИ И ПОЕДИНЦИ

Член 29
	Пред одлучувањето по одредени значајни прашања, ОССЗ може да побара мислења, ставови и препораки од што е можно поширок круг на организации на засегнати страни и експерти, а особено од граѓански организации непосредно засегнати или ангажирани во таа сфера. 

Член 30
      ОССЗ ја предлага и усвојува програмата за социјална заштита на општината.
      ОССЗ има право во спроведувањето на своите активности да соработува со соодветните институции и организации и да бара информации и податоци потребни за извршувањето на својата работа.
      ОССЗ за спроведувањето на своите активности, може да овласти поединци или истражувачки групи составени од експерти, како и директно да соработува со организациите на засегнатите страни.
Претседавачот на ОССЗ во месец јануари поднесува редовен годишен извештај за активностите на Телото за претходната година.

VII. ЗАВРШНИ ОДРЕДБИ	

Член 31
Измени и дополнувања на овој Деловник се вршат по предлог на било кој член на ОССЗ, и се сметаат за усвоени доколку за нив гласале 2/3 од присутните членови.

Член 32
	Овој Деловник стапува во сила од денот на неговото усвојување.

Општински совет за социјална заштита на општина Битола

Битола,  14.04.2024 година							

